text: Bæredygtigt hus åbner i Vejle
  25 august 2017 kl. 20.19
  Et nyt bæredygtigt hus, kaldet Resilience House, skal huse 30 grønne virksomheder med 200 ansatte i Vejle.
  Et nyt hus er blevet indviet i Vejle. Et hus, med en mindre mundret titel: Resilience House.
  - Resilience betyder modstandsdygtighed. Det betyder at huset her, og det vi arbejder med, er for at gøre verden og byerne mere modstandsdygtige, siger Jørgen Andersen, direktør i Resilience House, til TV SYD.
  I huset skal foregå tre ting. For det første er huset hjemsted for 30 grønne virksomheder.
  Jørgen Andersen, direktør i Resilience House: "Resilience betyder modstandsdygtighed."
  - Der er en masse virksomheder, som arbejder sammen og netværker om nye idéer, siger Jørgen Andersen.
  Derudover har de i huset en resillience-uddannelse, som de udbyder sammen med University College.
  Den tredje ting de laver i huset, er at hjælpe virksomhederne i huset med at få mere vækst.
  - Vi hjælper de her virksomheder med at vækste, med forretningsudvikling, mentorer og investorer, siger Jørgen Andersen.
  Huset bruger cirka halvt så meget energi som et andet hus af samme størrelse og har blandt andet en carport med solceller, der kan lade en elbil op.
  
  